b'\n_START_ARTICLE_\nJoe Zawinul\n_START_SECTION_\nZgodnje \xc5\xbeivljenje in kariera\n_START_PARAGRAPH_\nZawinul se je rodil in odra\xc5\xa1\xc4\x8dal na Dunaju, v predelu Landstra\xc3\x9fe kot sin delavca Josefa Zawinula. Zawinulova babica je bila mad\xc5\xbearskega in sintskega porekla, njegov dedek pa je bil iz ju\xc5\xbene Moravske. Pri\xc5\xa1el je iz skromne dru\xc5\xbeine, vendar je bil Zawinul vse \xc5\xbeivljenje ponosen na multikulturni vpliv sorodnikov, ki jih je videl kot skupnost delavnih, preprostih in ljubeznivih ljudi. Njegov o\xc4\x8de je delal kot klju\xc4\x8davni\xc4\x8dar v mestni plinarni na Dunaju, v prostem \xc4\x8dasu pa je igral orglice. Njegova mati, rojena Hameder, je bila ljubiteljska pevka, igrala je klavir in imela absolutni posluh. Josef je  odra\xc5\xa1\xc4\x8dal v delavski \xc4\x8detrti Erdberg. Njegov brat dvoj\xc4\x8dek Erich je umrl pri \xc5\xa1tirih letih za plju\xc4\x8dnico._NEWLINE_Ko je bil star \xc5\xa1est let je v dar prejel harmoniko in pri\xc4\x8del obiskovati pouk harmonike. V svoji dru\xc5\xbeini in pri sorodnikih je sli\xc5\xa1al \xc5\xa1tevilne \xc4\x8de\xc5\xa1ke in slovenske napeve, mad\xc5\xbearske-sintske pesmi, polke in posko\xc4\x8dnice, ki jih je tudi sam pel, znal pa jih je tudi spremljati. Po devetih mesecih je glasbeni u\xc4\x8ditelj dejal njegovi mami, da Josefa ne more ni\xc4\x8d ve\xc4\x8d nau\xc4\x8diti in da ima dovolj talenta za konservatorij. Ko se je izkazalo, da je od matere podedoval absolutni posluh, je za\xc4\x8del obiskovati brezpla\xc4\x8dne lekcije violine, klavirja in klarineta na dunajskem konservatoriju. Takrat se je pri\xc4\x8del pripravljati na kariero profesionalnega pianista. Leta 1945 je pri\xc4\x8del obiskovati Gimnazijo Hagenm\xc3\xbcllergasse v 3. okro\xc5\xbeju. Njegov so\xc5\xa1olec in prijatelj je bil Thomas Klestil, ki je kasneje postal predsednik Avstrije._NEWLINE_Na mladega Josefa je mo\xc4\x8dno vplival glasbeni film Stormy Weather iz leta 1943, v katerem so nastopali \xc5\xa1tevilni znani zvezdniki zabavne scene: Bill Robinson, orkester Caba Callowayja, pianist Fats Waller, Dooley Wilson in igralka Lena Horne. Joe si je film ogledal 24 krat in se zaljubil v igralko Leno Horne, s katero se je \xc5\xbeelel poro\xc4\x8diti. Leta 2001 je Kongresna knji\xc5\xbenica film sprejela v Narodni filmski register.\n_START_SECTION_\nModerni jazz\n_START_PARAGRAPH_\nKo je bil star dvanajst let je prvi\xc4\x8d sli\xc5\xa1al jazzovsko skladbo "Honeysuckle Rose", ki jo je na klavir zaigral so\xc5\xa1olec in takoj je postal navdu\xc5\xa1en nad jazzom. V starosti 17 let je prekinil priprave na tekmovanje iz klavirja in se usmeril v jazz. Njegov prijatelj v tistem \xc4\x8dasu je bil Friedrich Gulda, ki je od leta 1952 deloval kot jazzovski glasbenik._NEWLINE_Po prvih izku\xc5\xa1njah igranja skupaj z Vero Auer in s Hansom Kollerjem, je leta 1954 s Hansom Salomonom ustanovil zasedbo "Austrian All Stars". S promocijo Friedricha Gulde so njihovi posnetki dobili mednarodno priznanje. 1955/56 se je s celotno zasedbo "Austrian All Stars" prestavil v Johannes Fehring Big Band. Leta 1956 je od\xc5\xa1el v najuspe\xc5\xa1nej\xc5\xa1o avstrijsko jazzovsko zasedbo, "Two Sound Band", ki jo je vodil avstrijski klarinetist Fatty George. Potem ko je uspe\xc5\xa1no zaprosil za \xc5\xa1tipendijo na Berklee College of Music v Bostonu, se je januarja 1959, z 800 dolarji odpravil v ZDA. Tja je od\xc5\xa1el z namero, da se ne bo ve\xc4\x8d vrnil v Evropo. Zawinul je zahajal v newyor\xc5\xa1ki klub, kjer je sre\xc4\x8dal Wilbura Wara in Louisa Hayesa, igral pa je skupaj s Charliejem Marianom._NEWLINE_Nekaj dni kasneje je postal pianist v zasedbi Maynard Ferguson Band. Iz Bostona se je preselil v New York, kjer je osem mesecev igral z orkestrom Maynarda Fergusona, kjer je prvi\xc4\x8d sre\xc4\x8dal Wayna Shorterja, potem ko je vplival na njegovo priklju\xc4\x8ditev v skupino. Ferguson mu je priskrbel zeleno karto za bivanje v ZDA ter dovoljenje za delo. Zatem je Zawinula kot pianista najela Dinah Washington, ki ga je ob\xc4\x8dinstvu predstavila kot "Joe Dunaj" (Joe Vienna). Zawinul je z njo sodeloval dve leti, nato pa ga je opazil Miles Davis in ga povabil v svojo spremljevalno skupino. Zawinul ga je zavrnil, ker naj \xc5\xa1e ne bi bil pravi \xc4\x8das za to, in dodal, da ko pa bo \xc4\x8das, bosta oba pisala glasbeno zgodovino. Davis mu zavrnitve ni zameril in je njegovo odlo\xc4\x8ditev spo\xc5\xa1toval. Leta 1962 se je Zawinul poro\xc4\x8dil z Maxine, ki jo je spoznal v slavnem newyor\xc5\xa1kem klubu "Birdland". Maxine je bila prva temnopolta Playboyjeva zaj\xc4\x8dica._NEWLINE_Med letoma 1961 in 1970 je igral v kvintetu Cannonballa Adderleyja, enega najbolj podcenjenih glasbenikov 20. stoletja. Vedno ko je pri\xc5\xa1la kritika s strani \xc4\x8drncev, da igra v njegovem kvintetu belec, je Adderley odvrnil: "Po\xc5\xa1lji mi nekoga, ki igra tako kot Joe, pa ga bom takoj vzel!" Zawinul je za kvintet napisal skoraj \xc5\xa1estdeset kompozicij. Leta 1966 je napisal svoj prvi hit "Mercy, Mercy, Mercy", ki ga je razvil iz spremljave neke skladbe Dinah Washington. Skladbo je najprej posnel na elektri\xc4\x8dnem klavirju Wurlitzer, na LP verziji, pa je skladbo posnel na Fender Rhodesu. Prodanih je bilo ve\xc4\x8d milijonov izvodov singla in je \xc5\xa1e vedno najbolj prodajani jazzovski posnetek. Miles Davis je postal tako navdu\xc5\xa1en nad toplim zvokom elektri\xc4\x8dnega klavirja, da je en teden po izdaji singla, njegov pianist, Herbie Hancock kupil elektri\xc4\x8dni klavir. Ustvaril je tudi hita "Walk Tall" in "Country Preacher", ki je bil napisan v spomin borcu za \xc4\x8dlovekove pravice v ZDA, Jesseju Jacksonu. Iz\xc5\xa1la sta leta 1969 na albumu Country Preacher. Konec 60. let se je kvintet Cannonballa Adderleyja ve\xc4\x8dkrat pojavil kot predskupina rock zasedb, med njimi The Who. Sistem "dvojnih ra\xc4\x8dunov" je bil tako pomemben za za\xc4\x8detek razvoja fuzije jazza in rocka.\n_START_SECTION_\nZa\xc4\x8detki jazz fusiona in Weather Report\n_START_PARAGRAPH_\nPo mnenju zgodovinarjev jazza je bilo za razvoj jazz fusiona klju\xc4\x8dno sodelovanje Zawinula z Milesom Davisom leta 1969, ko je iz\xc5\xa1el Davisov revolucionarni album In a Silent Way. Zawinul je napisal naslovno skladbo, Davis pa je spremenil nekaj akordov in jo izvedel pod svojim imenom. Naslednji album, Bitches Brew, ki je iz\xc5\xa1el leto kasneje, je prevzel zvok predhodnika in raz\xc5\xa1iril prostor za prosto improvizacijo. Zawinul je za ta album napisal 20-minutno skladbo "Pharaoh\'s Dance", ki je zavzela celotno prvo stran albuma._NEWLINE_Z Davisom je v \xc5\xbeivo igral le enkrat, 10. julija 1991 v Parizu skupaj z Waynom Shorterjem, malo pred Davisovo smrtjo._NEWLINE_Zawinul je bil, skupaj z ostalima Davisovima klaviaturistoma Chickom Coreo in Herbiejem Hancockom, eden prvih uporabnikov elektri\xc4\x8dnih klavirjev in prvih sintetizatorjev kot ARP 2600 na albumu Sweetnighter. Bil je tudi med prvimi uporabniki elektri\xc4\x8dnega klavirja, Wurlitzerja. Zatem je uporabljal Fender Rhodesa, ki mu je dodal wah-wah pedal, kasneje pa mu je dodal tudi efekt Mutron. Njegova kreativnost in pozornost za detajle je bila vzrok za modernej\xc5\xa1i zvok. Na albumih skupine Weather Report, Mysterious Traveller in Mr. Gone je Zawinul igral tudi kalimbo._NEWLINE_Novembra 1970 je skupaj s saksofonistom in nekdanjim \xc4\x8dlanom kvinteta Milesa Davisa, Waynom Shorterjem ter \xc4\x8de\xc5\xa1kim kontrabasistom Miroslavom Vitou\xc5\xa1em ustanovil legendarno jazz rock zasedbo Weather Report. Uporaba tolkal poleg bobnov je spodbudila dinamiko in igranje kompleksnih poliritmov. Zawinul se je tako oddaljil od obi\xc4\x8dajnega sistema z 32 takti in za\xc4\x8del uvajati nove oblike._NEWLINE_V prvih dveh letih delovanja skupine, je ta izvajala stil glasbe, ki se ni bistveno razlikoval od Davisovega stila, ki je bil bolj usmerjen v rock. S tretjim albumom skupine, Sweetnighter, pa je Zawinul za\xc4\x8del s spremembami. Dejal je, da je "utrujen od \xc4\x8dakanja, da se bo kaj zgodilo". Tako so se v glasbi skupine pri\xc4\x8deli pojavljati elementi funka kot so elektri\xc4\x8dni bas, wah-wah predal, ... S \xc4\x8detrtim albumom skupine, Mysterious Traveller, pa so bile glasbene forme podobne klasi\xc4\x8dni glasbi s kombinacijo jazz harmonij in elementi groova 70. let, kar je pripeljalo skupino do njenega komercialno najuspe\xc5\xa1nej\xc5\xa1ega obdobja._NEWLINE_Najve\xc4\x8dji uspeh skupine je pri\xc5\xa1el z Zawinulovo kompozicijo "Birdland", 6-minutno skladbo, ki je iz\xc5\xa1la leta 1977 na albumu Heavy Weather in je dosegla 30. mesto lestvice Billboard. "Birdland" je ena izmed najprepoznavnej\xc5\xa1ih jazzovskih skladb iz 70. let, ki so jo priredili \xc5\xa1tevilni priznani izvajalci od skupine The Manhattan Transfer in Quincyja Jonesa do Maynarda Fergusona, Buddy Rich Big Banda in skupine Jefferson Starship. Celo prvotna verzija skladbe, ki jo je posnela skupina Weather Report, je do\xc5\xbeivela pogosto predvajanje po radijskih postajah, kar je bilo nekoliko nenavadno za skupino, in je pripomogla, da so glasbo skupine za\xc4\x8deli poslu\xc5\xa1ati \xc5\xa1tevilni novi poslu\xc5\xa1alci, ki je sicer ne bi sli\xc5\xa1ali._NEWLINE_Skupina je bila aktivna do srede 80. let z Zawinulom in Shorterjem, kot edinima stalnima \xc4\x8dlanoma. Zasedba je bila znana po tem, da je pomagala pri uveljavitvi enega prvih fretless bas kitaristov, Jaca Pastoriusa, pa tudi drugih glasbenikov, kot sta Alphonso Johnson in Peter Erskine._NEWLINE_Zawinulova glasba z Weather Report je bila uspe\xc5\xa1na po vsem svetu, posebej radi so jo imeli afri\xc5\xa1ki poslu\xc5\xa1alci. Uvod v skladbo "Black Market" je bil ve\xc4\x8d kot 20 let prepoznavna skladba Radia Dakar v Senegalu. Albumi skupine so pomembno vplivali na generacije afri\xc5\xa1kih glasbenikov. Zawinulovi kasnej\xc5\xa1i afri\xc5\xa1ki glasbeniki, ki so igrali z njim v skupini Zawinul Syndicate so ga prosili, \xc4\x8de bi lahko igrali z njim, ker so zelo cenili glasbo skupine Weather Report._NEWLINE_Po izdaji albuma Sportin\' Life, sta Shorter in Zawinul \xc5\xa1la vsak svojo pot, kasneje pa sta odkrila, da ju pogodba z zalo\xc5\xbebo CBS Records zavezuje \xc5\xa1e k enemu albumu. Tako je iz\xc5\xa1el \xc5\xa1e poslednji album Weather Report, This Is This!. Shorter je kljub obveznostim s svojo skupino sodeloval pri snemanju, prav tako tudi Peter Erskine. Bas kitaro je posnel Victor Bailey, kot gost pa se je na albumu pojavil kitarist, Carlos Santana.\n_START_SECTION_\nWorld Jazz in Zawinul Syndicate\n_START_PARAGRAPH_\nMed letoma 1986 in 1989 je izvedel ve\xc4\x8d koncertov s Friedrichom Guldom, ki so bili najbolj pla\xc4\x8dani koncerti njegove kariere._NEWLINE_Leta 1988 je Zawinul ustanovil skupino The Zawinul Syndicate, s katero je razvil poseben slog glasbe, ki je vseboval jazz, svetovno glasbo in plesno glasbo. Skupina je delovala do Zawinulove smrti leta 2007._NEWLINE_Zawinul je sam priznal, da je ustvaril hip-hop ritem, saj je okrog 50 do 60 razli\xc4\x8dnih rap skupin za rap podlage prevzelo ritem njegovih skladb "125th Street Congress" in "Boogie Woogie Waltz", ki sta leta 1973 iz\xc5\xa1la na albumu Sweetnighter skupine Weather Report. Leta 1991 je produciral, aran\xc5\xbeiral in snemal posnetke za konceptualni album Amen, mali\xc5\xa1kega pevca Salifa Ke\xc3\xaftaja. Pri snemanju sta kot gosta sodelovala tudi Wayne Shorter in Carlos Santana, napro\xc5\xa1en pa je bil tudi Miles Davis, ki pa je zahteval vi\xc5\xa1ji honorar, zato ni sodeloval zraven. V Franciji je bil album razgla\xc5\xa1en za najbolj\xc5\xa1ega vseh \xc4\x8dasov._NEWLINE_Leta 1991 je Zawinul prejel \xc4\x8dastni doktorat univerze Berklee College of Music._NEWLINE_Med letoma 1992 in 1996 je s 35 glasbeniki iz celega sveta posnel album My People. Zawinul je tako zdru\xc5\xbeil glasbene vplive s celotnega sveta v univerzalni glasbeni jezik, \xc4\x8desar prej \xc5\xa1e ni bilo.\n_START_SECTION_\nOstali projekti\n_START_PARAGRAPH_\nZawinul je napisal tudi simfonijo Donavske zgodbe (Stories of the Danube), ki je bila prvi\xc4\x8d izvedena leta 1993 na prireditvi Linzer Klangwolke ob otvoritvi Brucknerjevega festivala v Linzu. Simfonija v svojih sedmih stavkih sledi toku Donave vse do izliva v \xc4\x8crno morje. Leta 1995 jo je posnel orkester Brnske filharmonije pod taktirko dirigenta Casparja Richterja._NEWLINE_Leta 1998 je Zawinul prosil svojega nekdanjega so\xc5\xa1olca in kasnej\xc5\xa1ega zveznega predsednika Thomasa Klestila za podporo pri \xc4\x8dastni anga\xc5\xbeiranosti v Afriki. Klestil ga je nato imenoval za kulturnega ambasadorja Avstrije._NEWLINE_Leta 2004 je Zawinul v dunajskem hotelu Hilton odprl jazz klub Birdland. Poimenovan je bil po slavnem newyor\xc5\xa1kem jazz klubu Birdland, ki je deloval med letoma 1949 in 1965. Zawinul ga je opisal kot enega najpomembnej\xc5\xa1ih krajev svojega \xc5\xbeivljenja._NEWLINE_S skupino Absolute Ensemble je leta 2007 posnel svoj zadnji album Absolute Zawinul. Ve\xc4\x8dina skladb je Zawinulovih, nekaj orkestracij pa je ustvaril v sodelovanju s \xc4\x8dlanom skupine, Genom Pritskerjem.\n_START_SECTION_\nSmrt\n_START_PARAGRAPH_\n7. avgusta 2007, teden dni po evropski turneji, ki je trajala nekaj tednov, je bil Zawinul sprejet v dunajsko bolni\xc5\xa1nico Wilhelminenspital. Odkrili so mu redko obliko ko\xc5\xbenega raka, Karcinom Merklovih celic. Umrl je 11. septembra 2007 ob 4:55 v starosti 75 let. Njegova \xc5\xbeena Maxine je umrla nekaj tednov pred njim, 26. julija 2007._NEWLINE_Dunajski \xc5\xbeupan, Michael H\xc3\xa4upl mu je dodelil \xc4\x8dastni grob mesta Dunaja na dunajskem pokopali\xc5\xa1\xc4\x8du Zentralfriedhof. \xc5\xbdalna slovesnost za javnost je potekala 25. septembra, kremiranje in pokop pa je potekal nekaj dni kasneje v krogu dru\xc5\xbeine. \xc5\xbdari Joeja Zawinula in njegove \xc5\xbeene Maxine po\xc4\x8divata v grobnici \xc5\xa1t. 39 skupine 33G.\n_START_SECTION_\nOsebno \xc5\xbeivljenje\n_START_PARAGRAPH_\nOd konca 60. let se je Zawinul petkrat do \xc5\xa1estkrat na leto vrnil na Dunaj k svojim star\xc5\xa1em in prijateljem._NEWLINE_Od leta 1972 je z dru\xc5\xbeino \xc5\xbeivel v Pasadeni, kasneje pa v Malibuju, v hi\xc5\xa1i z lastnim studijem in s pogledom na Tihi ocean. Leta 1993 je njegovo hi\xc5\xa1o skoraj uni\xc4\x8dil po\xc5\xbear._NEWLINE_Zawinul je imel tri sinove: filmskega ustvarjalca in skladatelja Anthonyja, dunajskega organizatorja koncertov Ericha in docenta fotografske tehnike na Musicians Institutu v Hollywoodu Ivana. Ivan je 15 let sodeloval z njim kot tonski tehnik in koproducent. Najstarej\xc5\xa1i sin Anthony je med letoma 1993 in 2008 \xc5\xbeivel v Milanu in delal v filmski industriji.\n_START_SECTION_\nNagrade in priznanja\n_START_PARAGRAPH_\nZawinul je prejel \xc5\xa1tevilne Grammyje in bil 16-krat nominiran za Grammyja, 28-krat je bil s strani bralcev revije Down Beat imenovan za najbolj\xc5\xa1ega elektri\xc4\x8dnega klaviaturista, leta 2000 je prejel nagrado Hans-Koller-Preis, leta 2002 \xc4\x8dastni prstan mesta Dunaj, leta 2003 nagrado Milesa Davisa na Montreal Jazz Festivalu in leta 2001 in 2003 je osvojil nagrado Amadeus Austrian Music Award za najbolj\xc5\xa1i jazz/blues/folk album leta.'